Tárgy: Gyakorlatvezetői felkérés

**AKNB\_GPTM055 - Összefüggő gyakorlat**

**AKLB\_GPTM055 – Összefüggő gyakorlat**

Tisztelt Gyakorlatvezető Asszony/Úr!

Tisztelettel felkérem, hogy képzésünkben a logopédia szakirány 8. féléves **Összefüggő** **gyakorlat** vezetésében szíveskedjen részt venni.

A gyakorlat óraszámai:

 **NAPPALI TAGOZATON:**

 ***Összefüggő gyakorlat (240 óra), melynek részei:***

***Logopédia alapellátás (105 óra)***

*(40 óra hospitálás, 40 óra tanítás, 25 óra felkészülés)*

***Klinikai (rehabilitációs) területen (105 óra)***

*(40 óra hospitálás, 40 óra tanítás, 25 óra felkészülés)*

***Diagnosztikai gyakorlat*** *(****30 óra****)*

*(20 óra hospitálás, 10 óra konzultáció)*

 **LEVELEZŐ TAGOZATON:**

 ***Összefüggő gyakorlat (90 óra), melynek részei:***

***Logopédia alapellátás (40 óra)***

*(16 óra hospitálás, 16 óra tanítás, 8 óra felkészülés)*

***Klinikai (rehabilitációs) területen (40 óra)***

*(16 óra hospitálás, 16 óra tanítás, 8 óra felkészülés)*

***Diagnosztikai gyakorlat*** *(****10 óra****)*

*(5 óra hospitálás, 5 óra konzultáció)*

**Teljesítésének végső határideje: Az adott szorgalmi időszak befejezése előtti 10. nap.**

**Néhány javaslat a gyakorlat kivitelezéséhez:**

Mielőtt elkezdődne a hospitálás, kérem pár mondatban **ismertesse az anyaintézménye, tagintézménye, intézménye felépítését**. Jelezze a hallgatónak, hogy bővebben hol tud ennek utána nézni, van-e az intézménynek weboldala, honlapja. **Mutassa be saját szerepét az intézményen belül**: hány gyermekkel, milyen óraszámban, hány kollégával dolgozik együtt, milyen a szakemberek közötti együttműködés, milyen az intézmény személyi- és eszközellátottsága.

A bemutatott foglalkozások előtt **beszéljen az órán részt vevő gyermekekről**, milyen nyelvi/ beszéd problémával, milyen szűrések, vizsgálatok után kerültek a csoportba. Ha SNI gyermekekről van szó, mutassa meg a gyermekek szakértői vizsgálatának eredményét, egyéni fejlesztési tervét- természetesen a személyiségi jogok figyelembevételével- beszéljen arról, milyen kóddal rendelkeznek, ez milyen nehézségeket von maga után, mivel kell megküzdenie nap mint nap. Mondja el, mik a gyermek erősségei, jó tulajdonságai, milyen a szülői támogatottság.

Feltétlenül **jelezze a gyakorlaton jelen lévő hallgatónak, milyen óratípust fog látni,**  (artikulációs zavar terápiája, komplex nyelvi fejlesztés, beszédfolyamatossági zavar terápiája, diszlexia prevenció, diszlexia reedukáció…stb…) mi a gyermek konkrét problémája (Pl: s-sz, zs-z, cs-c paralália, r-hang uvuláris ejtése, jelentős szókincselmaradás, fejletlen beszédészlelés, beszédértés…)

Röviden ismertesse az óra felépítését.

(Pl: artikulációs zavar terápiája: előkészítő gyakorlatok, auditív differenciálás., hangfejlesztés, rögzítés, automatizálás, motoros differenciálás,

komplex nyelvi fejlesztés: akusztikai, fonetikai, fonológiai szint fejlesztése, lexikai szint fejlesztése, morfológiai szint fejlesztése, szemantikai, szintaktikai szint fejlesztése – ezek már az órai anyag vázát adják és megkönnyíti a hallgató jegyzetelését, a hospitálási napló, és a tervezetek elkészítését. ).

Az értékelő lapon kérem reálisan értékelje a hallgató gyakorlatát. Hozzáállását, elhivatottságát, igyekezetét, kommunikációját, kreativitását, tudását. Az értékelést segíti az értékelő lapon található szempontsor, a beskálázott pontrendszer.

Kérem, tegye lehetővé, hogy a hallgató az intézményvezető beleegyezésével - az intézményi lehetőségek keretein belül – minél alaposabb *betekintést nyerjen* a csoportban zajló (egyéni) fejlesztés gyakorlatába, valamint az intézményben folyó szakmai munkát szabályozó helyi dokumentumokba.

 Kérem, hogy a *gyakorlatról készült* *hallgatói feljegyzéseket* - különös tekintettel a kiscsoportban és egyéni fejlesztéseken történő hospitálásokra, valamint a foglalkozások vezetésére történő felkészüléshez kapcsolódó tervezetekre - *kísérje figyelemmel*. A foglalkozásvezetéshez készített tervezeteket lássa el kézjegyével!

**A gyakorlatvezetői munka honorálásaként megbízási díjat tudunk biztosítani, melyhez a gyakorlatvezetővel szerződést kötünk.**

**Ennek lépései:**

1. A hallgató köteles a megadott határidőig a gyakorlatvezető elérhetőségéhez szükséges pontos adatokat (a gyakorlatvezetővel történt egyeztetés után) egy online táblázatba feltölteni. (Erre feltétlenül kérdezzenek rá, ellenőrizzék le, mert, ha az adatokat nem töltik fel, vagy valamelyik hallgató beletöröl a táblázatba, nem tudjuk a szerződést elkészíteni.)

2. A táblázat adatai alapján az egyetem elkészíti a szerződést és kipostázza a gyakorlatvezető részére.

3. A gyakorlatvezetőket kérjük, hogy nézzék át a kézhez kapott szerződéseket, hogy adataik megfelelőek-e, illetve a levélhez mellékelt útmutató alapján járjanak el a továbbiakban.

4. A kar belső szabályzatai alapján a gyakorlatvezetői díj kifizetésére a gyakorlati időszak befejeztével - a félév végén - kerül sor.

A gyakorlattal kapcsolatban felmerülő kérdéseket a gyakorlatvezető és a hallgató az alábbi elérhetőségen jelezheti: Csányi Csilla, mesteroktató csanyi.csilla@ga.sze.hu 06/96-516-763

**A logopédiai alapellátás és a rehabilitációs terepgyakorlat célja:**

 a megszerzett gyógypedagógiai, pszichológiai, módszertani ismeretek gyakorlatban való alkalmazása, szélesítése

 a készség- és képességfejlesztés eljárásainak, eszközeinek tudatos alkalmazása

 a differenciáló pedagógia alkalmazása

 az önértékelő, elemző képesség fejlesztése

 köznevelési/közoktatási dokumentumok tanulmányozása, értelmezése, szükség szerinti kitöltése, vezetése

**Tartalma:**

 a hospitált és a megtartott órák elemzése, megbeszélése a gyakorlatvezetővel

 ismerkedés a pedagógiai adminisztrációval

 tervezet/óravázlat készítése a tanítási órákról

 egyéni fejlesztési terv megtekintése, tanulmányozása, értelmezése

 a hatékony tanulásszervezési módok gyakorlása

 oktatástechnikai, digitális eszközök használata

 szemléltető eszközök használata

 portfólió készítése

**A gyakorlatvezető feladatai:**

 a gyógypedagógiai vezetőtanár mentorként irányítja a hozzá beosztott gyógypedagógus hallgató mindennemű intézményi tevékenységét

 megismerteti az aktuális nevelési és oktatási dokumentumokkal

 tájékoztatja a hallgatót a tantervek, tanmenetek, tankönyvek, segédanyagok és eszközök használatáról, az iskola helyi tantervéről, a gyógypedagógusi munka sajátosságairól, tájékozódik a hallgató szakmai, módszertani elképzeléseiről

 segíti a hallgatókat a célirányos önmegfigyelések és feljegyzések készítésében, ehhez megfigyelési szempontokat ad, továbbá segíti a zárótanítási jegyzőkönyvek készítésében és az iskolai dokumentumok kezelésének kérdéseiben

 rendszeresen tart megbeszéléseket a gyakorlással és a hospitálással kapcsolatos tapasztalatokról, feladatokról

 értékeli a hallgató tervezeteit, óravázlatait, fejlesztési terveit

 jelen van a hallgató óráin

 segíti a hallgatót az önálló tanításra való felkészülésben, a tanórák didaktikai-módszertani tervezésében, elemző-értékelő megbeszéléseken feltárják a tanóra szakmai-pedagógiai tapasztalatait

 a gyakorlás során folyamatosan ellenőrzi és értékeli a hallgató szakmai ismereteinek gyakorlati alkalmazásában való készségét, pedagógiai felkészültségét, a diákokkal való együttműködését

 a tanítási gyakorlatok egésze alapján minősítést készít a jelölt munkájáról (szakmai, módszertani, pedagógiai felkészültsége, az oktató-nevelő munka hatékonysága és a tanári magatartás alapján az értékelőlap kitöltésével)

**Logopédiai alapellátás területén a gyakorlat helye:** Pedagógiai szakszolgálatok, valamint olyan intézmények, ahol a gyermekeknek logopédiai alapellátást biztosítanak.

**Rehabilitációs területen a gyakorlat helye:** Szegregált, vagy integrált intézmények, EGYMI-k ahol a gyermekek rehabilitációs fejlesztését végzik (SNI tanulók ellátása).

**Diagnosztikus területen a gyakorlat helye:** Pedagógiai szakszolgálatok logopédiai diagnosztikai folyamatainak megfigyelése.

**Feladatok:** A hallgatónak a gyakorlatról ún. Gyakorlati Portfóliót kell összeállítani, melyet a hallgatótól, elektronikus úton - egy összefüggő dokumentumként csatolva – kérem a következő e-mail címre eljuttatni: csanyi.csilla@ga.sze.hu

**A PORTFÓLIÓ LEADÁSÁNAK VÉGSŐ HATÁRIDEJE:** **AZ ADOTT SZORGALMI IDŐSZAK BEFEJEZÉSE ELŐTT EGY HÉTTEL**

**A portfólió részei:** (előlap, beszámoló a hospitálásokról, beszámoló a diagnosztikai hospitálásokról, 14 tervezet, 2 zárófoglalkozási tervezet, 2 zárófoglalkozási jegyzőkönyv, hallgatói igazoló lap, mindkét terület hallgatói értékelő lapja 1. és 2.)

1. **Előlap**: (sablon) amin szerepelnie kell az alábbiaknak
	1. az egyetem, kar, szak, szakirány, tagozat, félév megnevezése
	2. hallgató neve
	3. a hallgató neptun-kódja
	4. a gyakorlat **neve és kódja**
	5. a gyakorlatért felelős oktató neve és beosztása (Csányi Csilla mesteroktató)
2. **Beszámoló a hospitálásokról**: A hospitálásokról min. 5 oldalas beszámolót kell írni, mely részét képezi a portfóliónak. A portfólióban a hospitálások alkalmával összegyűjtött tapasztalatok összegzésére kerüljön sor. A hospitálás alkalmait táblázatban kell vezetni, **( a** **Hallgatói igazoló lapon )** és minden alkalmat a gyakorlatvezetővel hitelesíttetni kell.
3. **A fejlesztő foglakozások tervezetei:**

A hallgatónak a gyakorlatvezető irányítása alapján 40-40 óra (levelezőn 16-16) logopédiai ellátáson belüli fejlesztést és rehabilitációs foglalkozást kell megterveznie és levezetnie az összefüggő gyakorlat két részében. A foglalkozásokat csak abban az esetben tarthatja meg a hallgató, ha a foglalkozás tervezetét (vagy vázlatát) időben elkészíti, leadja a gyakorlatvezetőnek és a gyakorlatvezető azt elfogadja.

Minden megtartott órát táblázatos formában is rögzíteni kell, (**Hallgatói igazoló lap**) a lista valódiságát a gyakorlatvezető aláírásával hitelesíti.

A fejlesztő foglalkozási tervezetek (a megadott tervezeti sablon alapján) közül **16-ot kell** (a két területről **összesen** – alapellátás 7+1 ZÁRÓ, SNI ellátás 7+1 ZÁRÓ - ) a portfólióhoz csatolni, amelyben szerepeljen minden olyan fejlesztési terület, melyben a hallgató tapasztalatot szerzett.

1. **Beszámoló a diagnosztikai hospitálásról**: A hospitálásokról min. 3 oldalas beszámolót kell írni, mely szintén részét képezi a portfóliónak. Esszészerűen be kell számolni arról, milyen diagnosztikus eljárásokat látott, hogyan zajlott, és néhány reflektív hozzászólással lehet gazdagítani a beszámolót. A hallgatói igazoló lapot ezen a területen is szükséges vezetni, és belefűzni a portfólióba.
2. **A gyakorlatvezető értékelése a hallgató munkájáról:** Szintén a portfólió részét képezi a gyakorlatvezető által kitöltött Értékelő lap 1,2 is. Tisztelettel kérjük a gyakorlatvezetőt, hogy ne csak érdemjeggyel értékelje a hallgató munkáját, hanem egy pár sorban összegezze is a véleményét. Mindkét értékelő lapot töltsék ki!
3. **Zárófoglalkozási jegyzőkönyv**: A hallgatónak a logopédiai alapellátás és a rehabilitációs gyakorlat végén egy – egy lezáró foglalkozást kell tartania. A zárófoglalkozások időpontját a gyakorlatvezetővel közös megegyezés alapján tűzzék ki, melyről minimum egy héttel korábban értesítsék a Tanszéket. A zárófoglalkozások értékelése az ún.: **Zárófoglalkozási jegyzőkönyv** nyomtatványon történik, melynek eredeti példányát postán kell a hallgatónak a tanszékre eljuttatni, míg fénymásolt formában a portfólióhoz kell csatolni. (Érdemes a jegyzőkönyvekből (biztonsági okokból) két – két példányt készíteni, mivel az eredeti jegyzőkönyv a záróvizsga dokumentációját képezi, hiányában nem kezdhető el a vizsga)

Együttműködését tisztelettel köszönjük:

 *Csányi Csilla*

 *mesteroktató, gyakorlatvezető koordinátor*

Kelt: